Shtetet e Bashkuara hedhin poshtë akuzat e Amnesty International për tortura në Guantanamo
Departamenti i Shtetit e kritikoi organizatën se nuk ka ndihmuar në gjyqin kundër Saddam Huseinit
Administrata e Presidentit Bush përsëri mohoi akuzat për keqtrajtim të të ndaluarve që mbahen në Gjirin Guantanamo por ritheksoi dëshirën e saj për ta mbyllur sa më shpejt këtë objekt i cili është bërë burim polemikash. Komentet u bënë në përgjigje të raportit vjetor që publikoi dje organizata Amnesty International, në të cilin kritikoheshin fuqitë botërore, sidomos Shtetet e Bashkuara, se nuk kanë përfillur shqetësimet rreth të drejtave të njeriut në luftën kundër terrorizmit. Në një konferencë shtypi, zëdhënësi i Departamentit të Shtetit, Sean McCormack hodhi poshtë akuzat se mbajtja pa afat në Guantanamo e personave të dyshuar për terrorizëm përbën në fakt një trajtim mizor dhe çnjerëzor dhe se në Guantanamo është praktikuar tortura. Zoti McCormack përsëriti se Shtetet e Bashkuara nuk dëshirojnë të jenë gardiani i botës dhe shpresojnë që një ditë ta mbyllin fare Guantanamon. Por ai tha se kritikët nuk i japin përgjigje pyetjes se çfarë duhet bërë me personat që mbahen atje: Në bazën amerikane të Guantanamos në Kubë mbahen rreth 500 persona, shumica të dyshuar si anëtarë të al-Kaidës ose të Talebanit, të kapur rob gjatë ndërhyrjes amerikane në Afganistan. Zoti McCormack tha se Shtetet e Bashkuara mbajnë mbi supe edhe barrën e të tjerëve duke mbajtur në paraburgim terroristët e mundshëm. Ai tha se Shtetet e Bashkuara po përpiqen të riatdhesojnë ata që munden mbi bazën e marrëveshjeve me vendet e ndryshme, me garancinë se personat që lirohen nuk do të keqtrajtohen dhe nuk do të lejohen t’i rikthehen aktivitetit terrorist. Administrata e Presidentit Bush ka deklaruar në të kaluarën se ajo i mirëpret vëzhgimet e organizatave të të drejtave të njeriut. Por zyrtarët e Shtëpisë së Bardhë dhe të Departamentit të Shtetit shprehën irritim lidhur me raportin e organizatës Amnesty International, i dyti i këtij lloji në më pak se një javë që kritikon Shtetet e Bashkuara për abuzime në Guantanamo dhe në objekte të tjera. Zoti McCormack tha me ironi se organizata Amnesty International është e mirë për të nxjerrë deklarata, por ajo nuk ka bërë asgjë për të mbështetur qeverinë e re irakiane në procesin ndaj Sadam Huseinit, regjimi i të cilit ishte ndër shkelësit më të mëdhenj të të drejtave të njeriut në kohët moderne: Zoti McCormack tha se Amnesty International mund të kishte ofruar ndihmë për prokurorët me informacionet që kishte në dispozicion mbi shkeljet e të drejtave të njeriut në Irak. Gjyqi i ish diktatorit irakian po zhvillohet kryesisht me mbështetjen amerikane si dhe me ndihmë nga qeveritë evropiane dhe organizata joqeveritare.//ii